דן הראל

דן הראל (נולד ב-1955) הוא קצין צה"ל במילואים בדרגת אלוף. כיהן בין היתר כסגן הרמטכ"ל, כנספח צה"ל בארצות הברית, כמפקד פיקוד הדרום וכמזכיר הצבאי לשר הביטחון. לאחר שחרורו מצה"ל, כיהן כמנכ"ל משרד התחבורה ומשרד הביטחון ושימש כיו"ר דירקטוריון חברת נתיבי איילון ורכבת ישראל.

==ביוגרפיה==
הראל נולד, גדל והתחנך בעיר חיפה. בנעוריו למד בבית ספר בסמ"ת כולל כיתה י"ג של לימודי טכנאות אלקטרוניקה. היה חבר בגרעין השומר הצעיר בקיבוץ מצר ומשם התגייס לצה"ל.

===קריירה צבאית===
החל את שירותו הצבאי בצה"ל בקורס טיס בשנת 1974 והודח ממנו ב-1976. באותה שנה עבר לחיל התותחנים שם מילא שורה של תפקידי פיקוד ומטה, ביניהם מפקד סוללה וקצין מבצעים בגדוד 402. ב-1980 סגן מפקד גדוד 403 ומספר חודשים מג"ד בפועל. במהלך מלחמת לבנון הראשונה מונה למפקד גדוד 402. בהמשך שירת כמפקד ענף קצינים בביסל"ת, כמפקד סיוע ארטילרי בגבול לבנון ומפקד עוצבת גולן, אגד ארטילרי בפיקוד הצפון.

בשנת 1993 התמנה לראש מחלקת המבצעים במטה הכללי, תפקיד שמילא עד שנת 1995, אז מונה לקצין תותחנים ראשי בדרגת תת-אלוף. בשנת 1996, במהלך מהומות מנהרת הכותל, נפצע מירי באזור טולכרם וירכו התרסקה.

ב-1998 מונה למזכיר צבאי לשר הביטחון ושימש כמזכירם הצבאי של יצחק מרדכי, משה ארנס ואהוד ברק. עשה הסבה לשריון ובשנת 2000 התמנה לתפקיד מפקד עוצבת המפץ, אוגדה משוריינת בפיקוד הצפון. ב-2001 קודם לדרגת אלוף ומונה לראש אגף המבצעים.

באפריל 2003 בוצע סבב תפקידים, ובו מונה לתפקיד מפקד פיקוד הדרום, ובמסגרתו היה אחראי ללחימה ברצועת עזה ולביצוע תוכנית ההתנתקות. הראל אמר לפני ביצוע התוכנית כי יש חשש לטרור מעזה גם לאחריה והתריע בפני מפקדיו שהיא תביא להתגברות השפעת החמאס ברצועה. בעקבות תפקודו במהלך יישום התוכנית הוא נבחר לאיש השנה של העיתון "מעריב". בשנת 2005 סיים את תפקידו כמפקד פיקוד הדרום ומונה לנספח צה"ל בארצות הברית.

ב-1 באוקטובר 2007 מונה הראל לסגן הרמטכ"ל במקום האלוף משה קפלינסקי, ובאוקטובר 2009 הוחלף על ידי בני גנץ.

הראל הוא בוגר אוניברסיטת חיפה בהצטיינות במדע המדינה ובוגר קורס מח"טים והקורס המתקדם לקציני תותחנים בצבא ארצות הברית.

===קריירה אזרחית===
בינואר 2011 מונה הראל למנכ"ל משרד התחבורה, ובאוקטובר 2011 הודיע על התפטרותו מהתפקיד. ב-1 באוגוסט 2013 החל לכהן כמנכ"ל משרד הביטחון. במהלך כהונתו יצא נגד מסקנות הוועדה לבחינת תקציב הביטחון (ועדת לוקר), בהם קיצוץ שירות החובה ושינוי מבנה הפנסייה של חיילי הקבע. סיים את תפקידו כמנכ"ל משרד הביטחון במאי 2016, על רקע חילוקי דעות בין משרד הביטחון ל סביב סוגיות תקציב ורכש, בהן רכש הספינות להגנה על אסדות הגז.

בפברואר 2017 מונה לתפקיד יו"ר דירקטוריון חברת נתיבי איילון, בתפקיד זה כיהן קרוב לשנה, עד למינויו בסוף פברואר 2018 לבקשתו של שר התחבורה ישראל כ"ץ, לכהן כיו"ר דירקטוריון רכבת ישראל, לאחר שהתפקיד לא היה מאויש מספר חודשים ובמטרה לפקח מניסיונו הרב על תוכנית הפיתוח של הרכבת בדגש על הקו המהיר לירושלים שפתיחתו התעכבה. בפברואר 2020 שנתיים לאחר מינויו לתפקיד הוא התפטר על רקע מחלוקת לגבי מתווה הקידום של פרויקט החשמול של מסילות הרכבת.

זכה באות אביר איכות השלטון 2017 בקטגוריית צבא וביטחון מטעם התנועה לאיכות השלטון.

לקראת הבחירות לכנסת העשרים וארבע הודיע על הצטרפותו למפלגת "הישראלים" בראשות רון חולדאי, אך ביום הגשת הרשימות הכריז חולדאי כי מפלגתו לא תתמודד בבחירות.

באוקטובר 2020 פורסם כי כתב בתצהיר לבג"ץ, כי משרד ראש הממשלה הפעיל עליו לחצים לרכוש צוללת שביעית מתאגיד טיסנקרופ (בעת שהיה מנכ"ל משרד הביטחון), ותיאר ויכוח בינו לבין ראש הממשלה בנימין נתניהו בנושא. במרץ 2022 אמר באותו נושא וועדת החוץ והביטחון של הכנסת: .

בדצמבר 2023 במהלך ראיון ל'פגוש את העיתונות' טען כי הועברו גדודים מעוטף עזה על מנת לאבטח סוכה שהקים חבר הכנסת צבי סוכות בחווארה בליל הושענה רבה, וכי הדבר מהווה את אחד הגורמים לכישלון צה"ל במניעת מתקפת הפתע על ישראל. דבריו הופרכו לאחר שנמצא מסמך צבאי שמעיד על כוונת הצבא להעביר את הכוחות כבר באוגוסט<ref></ref>

הראל נשוי ואב לשתי בנות ובן. מתגורר במודיעין-מכבים-רעות. חבר ועד וראש וועדת קשרי ממשלה בעמותת בשביל המחר<ref></ref>.

==קישורים חיצוניים==

* 
* 
* 
* 
* 

==הערות שוליים==

קטגוריה:סגני רמטכ"ל
קטגוריה:מפקדי פיקוד הדרום
קטגוריה:אלופי צה"ל
קטגוריה:ראשי אמ"ץ
קטגוריה:נספחים צבאיים ישראלים בארצות הברית
קטגוריה:מפקדי עוצבת המפץ
קטגוריה:קציני תותחנים ראשיים
קטגוריה:מפקדי אגד ארטילרי 282
קטגוריה:מפקדי עוצבת אדירים
קטגוריה:מזכירים צבאיים של שר הביטחון
קטגוריה:בוגרי השומר הצעיר
קטגוריה:מנכ"לי משרד התחבורה
קטגוריה:מנכ"לי משרד הביטחון
קטגוריה:בוגרי בסמ"ת
קטגוריה:חברי גרעיני נח"ל
קטגוריה:בוגרי אוניברסיטת חיפה
קטגוריה:זוכי אות אביר איכות השלטון
קטגוריה:מפקדי עוצבת הגולן
קטגוריה:תוכנית ההתנתקות: אישים
קטגוריה:מפקדי גדודים במלחמת לבנון הראשונה
קטגוריה:ישראלים שנולדו ב-1955
קטגוריה:חיילי חיל התותחנים במלחמת לבנון הראשונה